**«Ақмола облысы білім басқармасының**

**Есіл ауданы білім бөлімінің**

**Сұрған ауылының негізігі орта мектебі» КММ**

**қазақ тілі мен әдебиеті мұғалімі**

**Майкенова Кулжан Нурлановна**

**«Заманауи мұғалімнің келбеті»**

Қазіргі жаһандану дәуірінде білім беру жүйесі үлкен өзгерістерге ұшырауда. Ақпараттық технологиялардың дамуы, білім сапасына деген сұраныстың артуы және жаңа педагогикалық әдістердің қалыптасуы мұғалімнің рөлін айтарлықтай өзгертті. Заманауи мұғалім тек оқытушы ғана емес, сонымен қатар оқушылардың шығармашылық, сыни ойлау және әлеуметтік дағдыларын дамытуға ықпал ететін көшбасшы болуы тиіс.

Бүгінгікүні заманауи мұғалімнің дәстүрлі көзқарастан айтарлықтай ерекшеленеді. Ол тек пәнді меңгерген маман ғана емес, сонымен бірге қоғамдағы өзгерістерге бейімделе алатын жан-жақты тұлға болуы тиіс.

Ол кәсіби біліктілігін үздіксіз заман ағымына қарай дамытып отыру керек. Жаңа педагогикалық әдістерді үнемі игеріп, өз тәжірибесіне енгізіп отырса, оқушылардың пәнге қызығушылығын арттырып отырады.. Білім беру технологиялары қарқынды дамып келе жатқандықтан, мұғалімдер біліктілігін арттыру курстарына, семинарлар мен вебинарларға қатысып, жаңа оқыту әдістерін меңгеруі тиіс. Американдық педагог Джон Дьюи: *"Білім – бұл өмірге дайындық емес, өмірдің өзі"* дегендей, мұғалім өмір бойы білімін жетілдіру арқылы оқушыларға үлгі бола алады.

Сонымен қатарқазіргі таңда сандық технологиялар мұғалімнің басты құралдарының бірі болып отыр. Онлайн платформалар, интерактивті тақталар, электронды оқулықтар және білім беру қосымшалары оқыту процесін қызықты әрі тиімді етеді. Мысалы, Google Classroom, Zoom сияқты онлайн платформаларды; Kahoot, Quizizz, Mentimeter, Learning-apps секілді интерактивті құралдарды еркін қолдану арқылы сабақты өткізсе, ол уақытты тиімді пайдаланады және сабақ қызықты болады.

Мұғалім әрдайым оқушылармен серіктес ретінде жұмыс істеуі керек. Оқушылар мұғалімді тек білім беруші емес, қолдаушы және бағыттаушы ретінде қабылдайды. Бұл сенімді қарым-қатынас қалыптастыруға және оқушылардың оқу процесіне белсенді қатысуына ықпал етеді. Ол оқушылардың көңіл-күйін түсініп, олардың психологиялық жағдайын ескере отырып жұмыс жасауы тиіс. Баланың өзіне деген сенімін қалыптастыру үшін мұғалім оны тыңдай білуі және қолдау көрсетуі керек.

Ұлы Абай: *"Ұстаздық еткен жалықпас, үйретуден балаға"* дегендей, мұғалім тек білім беруші ғана емес, қоғамның дамуына үлес қосатын тұлға болуы тиіс.

Қорытындылай келгенде, заманауи мұғалім – бұл өз уақытының талабына сай білім беретін, үздіксіз дамитын, оқушылармен серіктес болатын, технологияны меңгерген және қоғамның белсенді мүшесі бола алатын жан-жақты тұлға. Ол тек білім беріп қана қоймай, оқушылардың танымдық қабілеттерін, сыни ойлау дағдыларын дамытып, олардың тұлға ретінде қалыптасуына ықпал етеді.

Білім беру саласындағы өзгерістер мұғалімнен жаңа көзқарас пен әдістерді талап етеді. Сондықтан бүгінгі мұғалімдер заман талабына сай бейімделіп, жаңа әдістерді меңгеріп, білім беру жүйесін жақсартуға өз үлесін қосуы тиіс. Қоғамның болашағы – білімді ұрпақтың қолында, ал сол ұрпақты тәрбиелеуші – заманауи мұғалім.